Proposta għal DEĊIŻJONI TAL-PARLAMENT EWROPEW U TAL-KUNSILL dwar il-mobilizzazzjoni tal-Fond Ewropew ta' Aġġustament għall-Globalizzazzjoni f’konformità mal-punt 28 tal-Ftehim Interistituzzjonali tas-17 ta' Mejju 2006 bejn il-Parlament Ewropew, il-Kunsill u l-Kummissjoni dwar id-dixxiplina baġitarja u l-ġestjoni finanzjarja soda (l-applikazzjoni FEG/2011/010 AT/Austria Tabak mill-Awstrija) /* COM/2013/0119 final */





MEMORANDUM TA' SPJEGAZZJONI Il-Punt 28 tal-Ftehim Interistituzzjonali tas-17 ta' Mejju 2006 bejn il-Parlament Ewropew, il-Kunsill u l-Kummissjoni dwar id-dixxiplina baġitarja u l-ġestjoni finanzjarja soda[1] jippermetti l-mobilizzazzjoni tal-Fond Ewropew ta' Aġġustament għall-Globalizzazzjoni (FEG) permezz ta' mekkaniżmu ta' flessibbiltà, fi ħdan il-limitu massimu annwali ta' EUR 500 miljun minbarra l-intestaturi rilevanti tal-qafas finanzjarju. Ir-regoli applikabbli għall-kontribuzzjonijiet mill-FEG huma stipulati fir-Regolament (KE) Nru 1927/2006 tal-Parlament Ewropew u tal-Kunsill tal-20 ta' Diċembru 2006 li jistabbilixxi l-Fond Ewropew ta' Aġġustament għall-Globalizzazzjoni[2]. Fl-20 ta’ Diċembru 2011, l-Awstrija ssottomettiet l-applikazzjoni EGF/2011/010 AT/Austria Tabak għal kontribuzzjoni finanzjarja mill-FEG, wara s-sensji li ngħataw fil-kumpanija Austria Tabak GmbH u f’14-il fornitur u produttur downstream fl-Awstrija. Wara analiżi bir-reqqa ta' din l-applikazzjoni, il-Kummissjoni kkonkludiet, b'konformità mal-Artikolu 10 tar-Regolament (KE) Nru 1927/2006, li l-kundizzjonijiet għal kontribuzzjoni finanzjarja skont dan ir-Regolament intlaħqu. SOMMARJU TAL-APPLIKAZZJONI U ANALIŻI Dejta prinċipali: || Nru ta' Referenza tal-FEG || EGF/2011/010 Stat Membru || l-Awstrija Artikolu 2 || (c) – ċirkustanzi eċċezzjonali Impriża primarja || Austria Tabak GmbH Fornituri u produtturi downstream || 14 Perjodu ta' referenza || 20.8.2011 – 19.12.2011 Data tal-bidu tas-sevizzi personalizzati || 15.11.2011 Data tal-applikazzjoni || 20.12.2011 Sensji matul il-perjodu ta' referenza || 320 Sensji qabel u wara l-perjodu ta' referenza || 0 Total tas-sensji eliġibbli || 320 Ħaddiema li ngħataw is-sensja li huma mistennija jipparteċipaw fil-miżuri || 270 Nefqa għas-sevizzi personalizzati (EUR) || 5 864 615 Nefqa għall-implimentazzjoni tal-FEG[3] (EUR) || 200 000 Nefqa għall-implimentazzjoni tal-FEG (%) || 3,3 Baġit totali (EUR) || 6 064 615 Kontribuzzjoni tal-FEG (65 %) (EUR) || 3 941 999 1. L-applikazzjoni tressqet quddiem il-Kummissjoni fl-20 ta' Diċembru 2011 u kienet issupplimentata b’informazzjoni addizzjonali sad-9 ta’ Ottubru 2012. 2. L-applikazzjoni tissodisfa l-kundizzjonijiet għall-użu tal-FEG kif stabbilit fl-Artikolu 2(c) tar-Regolament (KE) Nru 1927/2006, u kienet sottomessa sal-iskadenza ta' 10 ġimgħat imsemmija fl-Artikolu 5 ta' dak ir-Regolament. Rabta bejn is-sensji u l-bidliet strutturali ewlenin fix-xejriet tal-kummerċ dinji minħabba l-globalizzazzjoni jew il-kriżi finanzjarja u ekonomika globali 3. Is-sensji seħħew b’riżultat tal-għeluq tal-aħħar sit tal-produzzjoni ta’ Austria Tabak ġewwa Hainburg (Niederösterreich). B’segwitu għal deċiżjoni tal-propjetarji tagħha, Japan Tobacco International (JTI)[4], din il-fabbrika tas-sigaretti ingħalqet f’fażijiet li bdew mit-tieni (2) nofs tal-2011 u spiċċaw f’nofs l-2012. 4. Sabiex tistabbilixxi rabta bejn is-sensji u l-bidliet strutturali maġġuri fit-tendenzi tal-kummerċ dinji minħabba l-globalizzazzjoni, l-Awstrija hija tal-opinjoni li l-industrija tal-manifattura tas-sigaretti u l-prodotti tat-tabakk fl-UE (inkluż ir-Reviżjoni NACE 2, id-Diviżjoni 12[5]), ġew affettwati b'mod serju mill-bidliet fit-tendenzi tal-kummerċ dinji, b'mod partikolari tnaqqis sinifikanti fis-sehem tas-suq tal-UE u d-delokalizzazzjoni tal-produzzjoni lejn il-pajjiżi terzi. Dawn il-bidliet fit-tendenzi tal-kummerċ jirriflettu n-nuqqas fil-konsum tas-sigaretti fil-pajjiżi industrijalizzati Ewropej kif ukoll l-USA u l-Ġappun matul l-aħħar għaxar snin (l-aktar minħabba l-miżuri ta' kontroll tat-tabakk u ż-żieda fit-taxxi). L-Awstrija tappoġġa l-argumenti tagħhom billi tikkwota d-dejta mill-Organizzazzjoni Dinjija tas-Saħħa (WHO)[6] u t-Tobacco Atlas ippubblikati mill-World Lung Foundation/American Cancer Society[7]. Dawn juru li hemm u se jibqa’ jkun hemm żieda qawwija fid-domanda għall-prodotti tat-tabakk fil-pajjiżi Ażjatiċi emerġenti u fir-Russja[8]. Terz tal-persuni kollha li jpejpu jgħixu ċ-Ċina, ir-Russja u l-Indoneżja. Fig. Xejriet ta’ tnaqqis fit-tipjip fl-irġiel adulti li jpejpu (pajjiżi industrijalizzati): 1960-2010 Sors: http://www.tobaccoatlas.org 5. Bħala tweġiba għal dawn l-iżviluppi, Japan Tobacco International (JTI), bħall-korporazzjonijiet l-oħrajn kbar tat-tabakk, naqqset is-siti tal-produzzjoni tagħha u mexxiet il-produzzjoni għas-swieq emerġenti. Il-kumpanija għamlet promozzjoni vigoruża tal-globalizzazzjoni tan-negozju tat-tabakk tagħha u firxet il-bażi tan-negozju tagħha b’mod stabbli, fejn fil-preżent għandha 28 sit tal-produzzjoni madwar id-dinja[9]. JTI naqqset l-għadd ta’ ditti tas-sigaretti kummerċjalizzati għal dawk l-iktar promettenti u adattat il-proċessi tal-produzzjoni għall-istabbiliment globali l-ġdid fejn ħalliethom jassenjaw il-volumi tal-produzzjoni b’mod flessibbli lill-fabbriki li għandhom kapaċitajiet liberi. Spjegazzjoni tan-natura mhux prevista ta' dawk is-sensji 6. L-awtoritajiet Awstrijaċi spjegaw li l-aħbar f’Mejju 2011 minn JTI biex tagħlaq is-sit ta’ Hainburg u biex tagħti s-sensja lill-impjegati kollha ġiet bħala sorpriża għaliex ftit ta’ snin qabel il-fabbrika kienet għadha kif ġiet modernizzata, wara li l-JTI kienet kisbet Austria Tabak mill-grupp British Gallaher fl-2007. Dak iż-żmien JTI kienet ippjanat li tagħmilha impriża ta’ daqs medju li tipproduċi mhux biss ditti tas-sigaretti Awstrijaċi iżda wkoll, b’żieda progressiva, ’l hekk imsejħa GFP (global flagship brands – ditti globali ewlenin) kummerċjalizzati mill-multinazzjonali[10]. Dak iż-żmien, u matul is-snin li wasslu għall-2010, din kienet tqieset bħala strateġija fit-tul. It-tabella hawn taħt turi l-għeluq tal-erba’ fabbriki tal-Austria Tabak mill-2005 u t-827 sensja li rriżultaw, bi spjegazzjoni tar-riorganizzazzjoni li saret mis-sidien rispettivi tagħhom, Gallaher Group, UK (sal-2007) u JTI[11]. Austria Tabak siti (4 + KĠ) || data tal-għeluq || għadd ta' sensji || kumment Schwaz (Tirol) || tmiem l-2005 || 110 || mhux parti mill-applikazzjoni Fürstenfeld (Steiermark) || tmiem l-2005 || 48 2006: Il-grupp Gallaher (UK) immodernizza s-siti li kien għad fadal ta’ Austria Tabak f’Linz (Oberösterreich) u Hainburg (Niederösterreich) għal volumi ikbar tas-sigaretti. 2007: Japan Tobacco International (JTI) xtrat l-Austria Tabak u rristrutturatha. Linz (Oberösterreich) || tmiem l-2009 || 269 || mhux parti mill-applikazzjoni 2010: il-volumi prodotti sa dak il-punt f’Linz tmexxew għal Hainburg li minn dak il-punt bdiet tipproduċi 40 % tas-sigaretti kkunsmati mis-suq Awstrijak. 2010/2011: Philip Morris ħadu sehem mis-suq fl-Awstrija u ħadu post id-ditti Awstrijaċi. Hainburg (Niederösterreich) || tmiem l-2011 || 320 || suġġett għall-applikazzjoni tal-FEG Kwartieri ġenerali ta’ Vjenna || 2011/2012 || 80 || mhux parti mill-applikazzjoni Id-ditti tas-sigaretti Awstrijaċi u d-ditti globali ewlenin issa qed jiġu manifatturati mill- katina tal-produzzjoni globali tal-JTI (28 sit tal-produzzjoni madwar id-dinja). Dimostrazzjoni tal-għadd ta' sensji u tal-konformità mal-kriterji tal-Artikolu 2(c) 7. L-Awstrija ssottomettiet l-applikazzjoni skont il-kriterju ta’ intervent tal-Artikolu 2(c) tar-Regolament (KE) Nru 1927/2006. Din id-dispożizzjoni tippermetti lill-applikanti jidderogaw mir-rekwiżiti tal-Artikoli 2(a) u 2(b) fi swieq tax-xogħol żgħar jew f'ċirkostanzi eċċezzjonali fejn is-sensji għandhom impatt serju fuq l-impjiegi u l-ekonomija lokali. F'dan il-każ l-applikant irid jispeċifika liema wieħed mir-rekwiżiti ewlenin ta' eliġibilità l-applikazzjoni tiegħu ma tissodisfax, u għalhekk mil-liema waħda qed jitlob deroga. L-awtoritajiet Awstrijaċi speċifikaw li l-applikazzjoni tagħhom qed tfittex deroga mill-Artikolu 2(a), fejn il-livell limitu normali huwa ta’ mill-inqas 500 sensja matul perjodu ta’ erba' xhur. 8. L-applikazzjoni tikkwota total ta’ 320 sensja fl-Austria Tabak GmbH, aġenzija li tforni l-ħaddiema temporanji (Posavac) u 13-il fornitur ieħor u produttur downstream matul il-perjodu ta’ referenza ta’ erba’ xhur mill-20 ta’ Awwissu 2011 sad-19 ta’ Diċembru 2011. Minn dawn, ġew ikkalkolati 210 sensja skont l-ewwel inċiż, u 110 sensja skont it-tieni inċiż tat-tieni paragrafu tal-Artikolu 2 tar-Regolament (KE) Nru 1927/2006. 9. 22 ħaddiem ieħor li kienu jaħdmu mal-Austria Tabak telqu mis-suq tax-xogħol għaliex għażlu li jirtiraw kmieni (mhux parti minn din l-applikazzjoni tal-FEG). 80 ħaddiem ieħor kienu mistennija jitilfu xogħolhom fil-kwartieri ġenerali tal-Austria Tabak fi Vjenna, iżda peress li wħud minn dawn is-sensji kienu se jsiru mhux matul il-perjodu ta' referenza, dawn it-80 ħaddiem ma ġewx inklużi wkoll f'din l-applikazzjoni tal-FEG. 10. L-Awstrija tiġġustifika t-talba għall-appoġġ tal-FEG u l-użu tal-kriterju taċ-ċirkustanzi eċċezzjonali mis-sitwazzjoni partikolari taż-żona transkonfinali fejn seħħew is-sensji u l-impatt serju tas-sensji fuq l-ekonomiji u s-swieq tax-xogħol lokali u reġjonali. Il-muniċipalità ta’ Hainburg hija waħda mill-bliet li tinsab l-iżjed fil-Lvant tal-Awstrija fejn tmiss mas-Slovakkja u tinsab fid-distrett li huwa strutturalment dgħajjef ta’ Bruck an der Leitha[12]. Ħafna mill-ħaddiema mis-Slovakkja (u wkoll mill-Ungerija) jsibu xogħol fin-naħa tal-Awstrija fiż-żona transkonfinali għaliex il-livelli tal-pagi huma ogħla minn pajjiżhom. Għalhekk dawk li kienu jaħdmu mal-Austria Tabak, għandhom kompetizzjoni iebsa minn persuni oħrajn li qed ifittxu x-xogħol. Id-dettalji dwar l-impatt tas-sensji mistenni jinsabu iktar ’l isfel. 11. Fl-opinjoni tas-servizzi tal-Kummissjoni, is-sitwazzjoni partikolari taż-żona affettwata mit-telf tal-impjiegi (id-distrett tal-Awstrija li jmiss mas-Slovakkja) u l-impatt serju fuq l-ekonomiji u s-swieq tax-xogħol lokali u reġjonali kif deskritti mill-awtoritajiet Awstrijaċi, meħuda flimkien, jikkontribwixxu biex jissodisfaw il-kriterju taċ-ċirkostanzi eċċezzjonali tal-Artikolu 2(c) tar-Regolament (KE) Nru 1927/2006. Peress li Austria Tabak kienet it-tieni l-ikbar impjegatur taż-żona, fejn kien hemm ħafna negozji żgħar marbuta mal-impriża, l-impatt tal-għeluq tal-impriża kien partikolarment sever fil-livell lokali (id-distrett ta’ Bruck an der Leitha). Identifikazzjoni tal-impriżi li taw is-sensji u l-ħaddiema fil-mira tal-għajnuna 12. L-applikazzjoni tikkonċerna 320 sensja fil-15-il impriża li ġejjin, b'270 ħaddiem (84,4 %) fil-mira tal-assistenza: Impriżi u għadd ta' sensji Austria Tabak GmbH || 210 || Eybel || 1 Posavac ÖWD Simacek Nitschinger Rehberger Alimanovic Mabeko || 83 4 7 2 1 1 1 || Windisch Bau GmbH Kubena Bauschutz Nagelreiter Stuhl Otto || 2 1 1 4 1 1 Għadd totali ta' impriżi: 15 || Għadd totali ta' sensji: 320 13. It-tqassim tal-270 ħaddiem fil-mira tal-assistenza huwa kif ġej: Kategorija || Għadd || Perċentwal Irġiel || 225 || 83,3 Nisa || 45 || 16,7 Ċittadini tal-UE || 253 || 93,7 Ċittadini mhux tal-UE || 17 || 6,3 Minn 15 sa 24 sena || 47 || 17,4 Minn 25 sa 54 sena || 199 || 73,7 Minn 55 sa 64 sena || 24 || 8,9 > 64 sena || 0 || 0,0 14. Fost il-ħaddiema fil-mira m’hemmx ħaddiema li għandhom problemi ta’ saħħa fit-tul jew xi diżabbiltà. 15. F’termini tal-kategoriji ta’ xogħol, it-tqassim huwa kif ġej: Kategorija || ISCO-08 || Għadd || Perċentwal Ħaddiema ta' appoġġ klerikali || 4 || 7 || 2,6 Ħaddiema involuti fil-qasam tas-servizzi u tal-bejgħ || 5 || 7 || 2,6 Ħaddiema fl-artiġjanat u snajja’ relatati || 7 || 21 || 7,8 Operaturi tal-impjanti u tal-magni u dawk li jimmuntaw il-magni || 8 || 53 || 19,6 Xogħlijiet elementari || 9 || 182 || 67,4 16. Skont l-Artikolu 7 tar-Regolament (KE) Nru 1927/2006, l-Awstrija kkonfermat li ġiet applikata, u se tkompli tiġi applikata, politika ta' ugwaljanza bejn in-nisa u l-irġiel kif ukoll ta' nondiskriminazzjoni matul l-istadji varji tal-implimentazzjoni tal-FEG u fl-aċċess għall-FEG. Deskrizzjoni tat-territorju kkonċernat u tal-awtoritajiet u l-partijiet interessati tiegħu 17. Fil-livell II tan-NUTS, is-sensji jikkonċernaw iż-żona ta' Niederösterreich (AT12), waħda mid-disa’ provinċji federali tal-Awstrija, u fil-livell III tan-NUTS, ir-reġjun ta’ Wiener Umland/Südteil (AT127), u b’mod aktar speċifiku d-distrett ta’ Bruck an der Leitha u l-muniċipalità ta’ Hainburg. 18. Il-partijiet interessati ewlenin huma l-gvern provinċjali ta’ Niederösterreich (niederösterreichische Landesregierung), is-servizzi tal-impjiegi pubbliċi lokali (Landesgeschäftsstelle Niederösterreich; Bezirksstelle Bruck/Leitha des Arbeitsmarktservice AMS), il-muniċipalità ta’ Hainburg u, għall-imsieħba soċjali, il-Kamra tax-Xogħlijiet ta’ Niederösterreich (Arbeiterkammer Niederösterreich; in-naħa tal-ħaddiema), il-Kamra Ekonomika tal-Awstrija (Wirtschaftskammer Österreich; in-naħa tal-impjegaturi), kif ukoll it-trejdunjin tal-impjegati tas-settur privat, l-istampar, il-ġurnaliżmu, u l-karta (GPA-djp, Gewerkschaft der Privatangestellten, Druck, Journalismus, Papier) u Produktionsgewerkschaft PRO-GE, it-tnejn li huma taħt l-awspiċi tal-Federezzjoni Awstrijaka tat-Trejdunjins (Österreichische Gewerkschaftsbund / ÖGB)[13]. Impatt mistenni tas-sensji fir-rigward tal-impjiegi lokali, reġjonali jew nazzjonali 19. L-Awstrija hija tal-opinjoni li l-għeluq tas-sit tal-Austria Tabak f'Hainburg kellu impatt sever kemm fuq is-swieq tax-xogħol lokali kif ukoll dawk reġjonali. Peress li Austria Tabak kienet it-tieni l-ikbar impjegat fiż-żona, b'ħafna negozji żgħar marbuta mal-impriża, l-għeluq poġġa lid-distrett ta’ Bruck an der Leitha f’sitwazzjoni partikolarment diffiċli. F’Settembru tal-2011, l-għadd ta’ postijiet tax-xogħol kien kważi naqas bin-nofs (- 47 %), meta mqabbel mal-istess xahar tas-sena preċedenti, filwaqt li għal Niederösterreich (il-livell II tan-NUTS) u fil-livell nazzjonali, dan it-tnaqqis kien ħafna inqas (- 4 % u - 7 %, rispettivament). 20. Skont l-awtoritajiet Awstrijaċi, is-suq tax-xogħol qed ibagħti wkoll fil-livell III tan-NUTS ('Wiener Umland – Südteil'). Id-dejta statistika turi li mill-2006 sal-2010, dan ir-reġjun diġà kellu l-ogħla ċifri ta’ qgħad fost is-seba’ reġjuni tan-NUTS III ta’ Niederösterreich[14]. Li wieħed imur jgħix f’żona oħra għalhekk mhix għażla faċli għall-ħaddiema mingħajr xogħol, u l-fatt li ħafna minnhom kellhom xogħlijiet li relattivament iħallsu ftit, jagħmel bidu ġdid terġa’ iktar diffiċli. 21. Fil-livell II tan-NUTS, Niederösterreich kien affettwat ukoll minn massa ta’ sensji li fil-każ tagħhom tressqu l-applikazzjonijiet tal-FEG lill-Kummissjoni. 704 sensji fis-settur tal-metall fl-2009[15] u 1 274 sensja marbuta mas-settur tat-trasport fit-toroq fl-2010[16]. Pakkett koordinat ta' servizzi personalizzati li jridu jiġu ffinanzjati u t-tqassim tal-ispejjeż stmati tiegħu, inkluż il-kumplimentarjetà tiegħu mal-azzjonijiet iffinanzjati mill-Fondi Strutturali 22. Qed jiġu proposti t-tipi ta’ miżuri li ġejjin, li flimkien jiffurmaw pakkett ikkoordinat ta’ servizzi personalizzati mmirati lejn l-integrazzjoni mill-ġdid ta’ 270 ħaddiem lura f’impjieg. Se jkunu pprovduti għall-210 ħaddiema li kienu jaħdmu mal-Austria Tabak permezz ta’ fondazzjoni tax-xogħol tat-tip ta’ impriża (Unternehmensstiftung Austria Tabak) kif hemm definit fid-Direttiva Federali AMF/23-2011[17], stabbilita fl-1.12.2011 bħala parti mill-pjan soċjali konkluż ftit tax-xhur qabel. Il-miżuri għas-60 ħaddiem li kienu jaħdmu mal-fornituri u l-produtturi downstream se jiġu organizzati barra mill-fondazzjoni tax-xogħol. 23. Il-korp responsabbli mill-implimentazzjoni tal-miżuri fi ħdan il-fondazzjoni tax-xogħol u mill-koordinazzjoni mas-servizz tal-impjiegi pubbliċi reġjonali (AMS, Arbeitsmarktservice) huwa waff Arbeitsintegrations GmbH, Vjenna, filwaqt li l-miżuri għall-ħaddiema li kienu jaħdmu mal-fornituri u l-produtturi downstream se jitwettqu minn FAB, Vjenna (www.fab.at). Iż-żewġ organizzazzjonijiet huma speċjalizzati fl-appoġġ għall-integrazzjoni mill-ġdid fl-impjiegi u l-kwalifiki sostenibbli tal-ħaddiema. Iż-żewġ korpi ta’ implimentazzjoni, f’kooperazzjoni mas-servizzi lokali tal-impjiegi, jivvalutaw it-tifsira ta’ kull miżura għas-suq tax-xogħol, u jimmonitorjaw l-iżvilupp ta’ kull ħaddiem individwali biex jiżguraw li l-pjanijiet maqbula fil-fażijiet inizjali tal-programm jiġu segwiti. Waff u FAB jikkontrollaw ukoll il-konformità tal-miżuri mar-regoli tal-fondazzjoni (Stiftungsordnung) u settijiet ta’ liġijiet rilevanti oħrajn. F'konformità ma’ § 18 tal-Arbeitslosenversicherungsgesetz (ALVG) u skont il-mudell tal-ħin tax-xogħol li kull persuna kien ikollha f'xogħolha qabel, il-ħaddiema jridu jinvolvu ruħhom full time, inkluż fil-ħinijiet tat-tagħlim. Dan huwa dokumentat f’rapporti u ċertifikati regolari li jikkonfermaw il-parteċipazzjoni tal-ħaddiema fil-miżuri. – Informazzjoni rigward il-fondazzjoni tax-xogħol u l-ammissjoni: Informazzjoni ġenerali għall-210 ħaddiem li kienu jaħdmu ma’ Austria Tabak GmbH bil-possibbiltà li huma japplikaw biex jiġu ammessi fil-fondazzjoni tax-xogħol. – Orjentazzjoni okkupazzjonali: Din hija l-ewwel attività li sseħħ wara li l-ħaddiem ikun ingħaqad mal-fondazzjoni tax-xogħol jew l-iskema ta’ appoġġ organizzata mill-FAB. Hemm baġit għall-270 ħaddiem kollha kemm huma u normalment iddum sitt ġimgħat, bil-possibbilità ta’ estensjoni ta’ ftit ġimgħat iktar f’każijiet partikolari. Tikkonsisti minn analiżi tal-potenzjal vokazzjonali u personali ta' kull ħaddiem u d-definizzjoni ta’ pjan direzzjonali realistiku ta' impjieg li jifforma l-bażi għall-attivitajiet sussegwenti tal-parteċipanti. Matul din il-miżura, il-ħaddiema jistgħu jsegwu wkoll internships qosra f’impriża (provi ta’ ħamest ijiem massimu). Dawk li għandhom il-potenzjal li joħolqu n-negozju tagħhom jiġu ggwidati lejn il-Programm ta’ Fondazzjoni tal-Impriża tal-AMS li huwa ffinanzjat barra mill-FEG. – Taħriġ individwali: Dan huwa ppjanat għall-225 ħaddiem u jista’ jkopri kwalunkwe taħriġ li ġie approvat mis-servizz pubbliku tal-impjiegi fil-katalgu tiegħu tal-miżuri u li huwa neċessarju jew ta’ għajnuna biex itejjeb il-prospetti għall-integrazzjoni mill-ġdid tal-individwu. Korsijiet oħrajn jistgħu jiġu approvati mill-AMS fuq bażi individwali jekk ikunu konformi mal-pjan direzzjonali tal-ħaddiem maqbul. Niederösterreich timmira li ttejjeb il-ħiliet ta’ jew li tħarreġ mill-ġdid kemm jista’ jkun ħaddiema, qabel ma jibdew ifittxu impjiegi ġodda sabiex iħejju għall-isfidi futuri tal-impjiegi fir-reġjun (eż. reazzjoni għat-tixjiħ demografiku, ekonomija aktar ekoloġika u bbażata fuq l-għarfien, eċċ.). Skont il-livelli edukattivi u tal-ħiliet tagħhom, il-ħaddiema għandhom varjetà ta’ possibbiltajiet għad-dispożizzjoni tagħhom. Pereżempju, persuni li għandhom inqas ħiliet jistgħu jlestu korsijiet ta’ apprentisti li jkunu mnaqqsa fil-ħin (madwar 50 % tal-perjodu normalment meħtieġ) u jsegwu, b’mod parallel, il-korsijiet fi klassi. Dawk li ġejjin minn sfond tekniku u/jew edukattiv ogħla jistgħu jirreġistraw fi skejjel tekniċi jew vokazzjonali ogħla (berufsbildende höhere Schulen) taħt l-iskema Awstrijaka ta’ edukazzjoni u taħriġ vokazzjonali tal-adulti (zweiter Bildungsweg für Erwachsene). It-taħriġ mill-ġdid se jkun immirat lejn oqsma li jvarjaw minn impjiegi ekoloġiċi, saħħa u kura, teknoloġiji tal-informazzjoni, xjenza, turiżmu u servizzi oħrajn. Parti mill-istudji u t-taħriġ vokazzjonali mhux se tkun teħtieġ kofinanzjament mill-FEG għaliex hija ffinanzjata fi ħdan is-sistema edukattiva Awstrijaka (li tirċievi finanzjament imħallat minn sorsi nazzjonali, reġjonali u lokali)[18]. F’każijiet fejn programm ta’ taħriġ maqbul jieħu aktar fit-tul mill-perjodu ta’ implimentazzjoni tal-FEG, il-finanzjament estiż se jingħata mill-Awstrija. – Konsultazzjoni u appoġġ matul it-taħriġ: Matul il-perjodu li l-ħaddiema jkunu fuq miżuri ta' taħriġ u kwalifika, huma jiġu sorveljati mill-konsulenti tal-iżvilupp tal-karriera ta’ waff Arbeitsintegrations GmbH u FAB li jipprovdu appoġġ fil-każ ta’ bżonn. Din il-kooperazzjoni ta’ bejn il-konsulent u l-ħaddiem tiżgura li huma jlestu b’suċċess il-pjanijiet tal-proċess maqbul. Din il-miżura ġiet ibbaġitjata għal 225 ħaddiem. – Internships korporattivi matul it-taħriġ: Aspett importanti tal-pakkett ta’ appoġġ huwa l-kombinament tat-tagħlim teoretiku u dak prattiku. Huma previsti tliet tipi ta’ internships, b’perjodi ta’ żmien differenti, bi drittijiet u obbligi definiti b’mod ċar li jeħtieġ li jiġu maqbula mill-AMS. Dan il-miżura ġiet ibbaġitjata għal 85 ħaddiem. – Assistenza għat-tiftix attiv għal impjieg: Din tipprovdi lill-ħaddiema b’assistenza personalizzata biex tgħinhom isibu xogħol ġdid inkluż tekniki dwar kif wieħed għandu jipprepara għall-intervisti tax-xogħol/eżamijiet tal-għażla, eċċ. Skont il-profil u s-sitwazzjoni ta' kull ħaddiem, it-tiftix attiv għal impjieg jista’ jibda eżatt wara l-orjentazzjoni okkupazzjonali jew mat-tlestija tal-pjan ta’ taħriġ individwali. Is-servizzi pubbliċi tal-impjiegi huma informati meta ħaddiem jidħol fl-istadju tat-tiftix ta’ impjieg. Il-persuni li qed ifittxu x-xogħol jistgħu jippruvaw impjieg potenzjali ġdid għal ġimgħa. It-tul normali ta’ dan il-modulu huwa limitat għal 14-il ġimgħa, u jista’ jiġġedded għal 8 ġimgħat għal parteċipanti li għandhom aktar minn 50 sena jew għal 14-il ġimgħa oħra għal persuni b’kapaċità anqas għax-xogħol. Dan il-miżura ġiet ibbaġitjata għal 40 ħaddiem. – Taħriġ fuq il-post il-ġdid tax-xogħol: F’każijiet eċċezzjonali u definiti b’mod ċar, kwalifika teoretika – flimkien ma’ taħriġ prattiku fuq il-post tax-xogħol – tista’ ssir direttament ma’ impjegatur. Id-drittijiet u l-obbligi għall-impriża u l-ħaddiem huma stipulati fi ftehim bil-miktub li jrid jiġi approvat mis-servizzi pubbliċi tal-impjiegi (AMS). Din il-miżura tistipula li l-ħaddiem jiġi offrut xogħol abbażi ta’ kuntratt fl-impriża direttament wara li jlesti l-miżuri tal-kwalifika jew f’data maqbula. Din ġiet ibbaġitjata għal 60 ħaddiem. – Appoġġ intensiv għal ħaddiema li għandhom iktar minn 50 sena: Huwa disponibbli sett komprensiv ta’ miżuri biex jaqdi l-ħtiġijiet speċifiċi u ċ-ċirkostanzi tal-ħaddiema aktar avvanzati fl-età biex jiffaċilita l-integrazzjoni mill-ġdid tagħhom fix-xogħol u r-rikonoxximent tad-dritt tagħhom għax-xogħol sal-età tal-pensjoni. Din il-miżura ġiet ibbaġitjata għal sitt ħaddiema. – Konċessjoni għat-taħriġ (ausbildungsbedingte Zuschussleistung/Stipendien)[19]: Din il-konċessjoni titħallas lill-210 ħaddiema kollha tal-Austria Tabak GmbH sakemm idumu jipparteċipaw fil-miżuri għat-taħriġ fil-fondazzjoni tax-xogħol biss. Ir-rata hija ta’ EUR 200 għal kull persuna fix-xahar. Din tippermetti lill-ħaddiem ikopri l-ispejjeż tal-ivvjaġġar u l-ispiża tal-materjal tat-tagħlim. Din il-konċessjoni, flimkien mal-kumpens għas-sussistenza, ma tistax taqbeż il-bażi tal-valutazzjoni tal-benefiċċji għall-qgħad tal-ħaddiem. Il-benefiċċji tal-qgħad jiġu interrotti waqt il-perjodu li matulu jingħataw dawn il-benefiċċji tat-taħriġ. – Konċessjoni għas-sussistenza waqt it-taħriġ u waqt il-parteċipazzjoni fil-miżuri ta’ tiftix attiv għal impjieg (Schulungsarbeitslosengeld)[20]: Din il-konċessjoni ġiet ibbaġitjata għall-210 ħaddiema kollha li kienu jaħdmu ma’ Austria Tabak GmbH u se titħallas sakemm idumu jipparteċipaw fil-miżuri tat-taħriġ u tal-integrazzjoni mill-ġdid attiva fil-fondazzjoni tax-xogħol biss. Din tippermetti l-involviment serju fil-miżuri full time ta’ kull ħaddiem li ngħata s-sensja. Ir-rata hija ta' madwar EUR 1 000 għal kull persuna fix-xahar u ġiet ibbaġitjata għal 13-il xahar (ċifri medja, għaliex l-ammonti vera jiddependu mis-salarju ta' kull ħaddiem qabel is-sensja u l-perjodu li matulu kull ħaddiem jibqa' fil-miżuri attivi). Din il-konċessjoni, flimkien mal-konċessjoni għat-taħriġ, ma tistax taqbeż il-bażi tal-valutazzjoni tal-benefiċċji għall-qgħad tal-ħaddiem. Il-benefiċċji tal-qgħad jiġu interrotti waqt il-perjodu li matulu jingħataw dawn il-benefiċċji ta’ sussistenza. – Konċessjoni għas-sussistenza waqt it-taħriġ u waqt il-miżuri attivi ta’ tiftix ta’ impjieg, u l-bonus tal-kwalifika (Beihilfe zur Deckung des Lebensunterhaltes (DLU) und Qualifizierungsbonus)[21]: Din il-konċessjoni/bonus ġiet ibbaġitjata għal 60 ħaddiem li kienu jaħdmu mal-fornituri/il-produtturi downstream waqt il-perjodu li matulu jipparteċipaw fit-taħriġ u l-miżuri attivi ta’ integrazzjoni mill-ġdid fi ħdan il-proġett FEG (appoġġat minn FAB) biss. Din tippermetti involviment serju fil-miżuri full-time ta’ kull ħaddiem li ngħata s-sensja. Il-ħaddiema li jipparteċipaw f’miżuri ta’ taħriġ itwal (iktar minn tliet xhur b’minimu ta’ 25 siegħa fil-ġimgħa) se jirċievu bonus tal-kwalifika addizzjonali (ta’ inqas minn EUR 10 kull jum). Ir-rata għall-konċessjoni ta’ sussistenza hija ta’ madwar EUR 1 000 għal kull persuna fix-xahar u ġiet ibbaġitjata għal ftit inqas minn 13-il xahar (ċifri medja, billi l-ammonti vera jiddependu mis-salarju ta' kull ħaddiem qabel is-sensja u l-perjodu li matulu kull ħaddiem jibqa' fil-miżuri attivi). Din il-konċessjoni ma tistax taqbeż il-bażi ta’ valutazzjoni ta’ benefiċċju tal-qgħad tal-ħaddiem. Il-benefiċċji tal-qgħad jiġu interrotti waqt il-perjodu li matulu jingħataw dawn il-benefiċċji ta’ sussistenza. – Attenzjoni wara l-bidu ta’ impjieg ġdid: Din l-attività, disponibbli fuq talba individwali, tista’ ddum sa 26 ġimgħa la darba ħaddiem ikun beda xogħol ġdid u jkun telaq mill-fondazzjoni tax-xogħol. Din il-miżura hija kontribuzzjoni lejn is-sostenibbiltà tar-relazzjoni l-ġdida ta’ bejn l-impjegat u l-impjegatur u tgħin il-prevenzjoni tat-telf tax-xogħlijiet. Din ġiet ibbaġitjata għal 37 ħaddiem. 24. In-nefqa għall-implimentazzjoni tal-FEG, li hija inkluża fl-applikazzjoni skont l-Artikolu 3 tar-Regolament (KE) Nru 1927/2006, tkopri attivitajiet ta’ tħejjija, informazzjoni u reklamar kif ukoll attivitajiet ta’ kontroll u l-ġestjoni tal-fondazzjoni tax-xogħol. L-ispejjeż tal-fondazzjoni tax-xogħol huma kkalkulati fuq bażi ta’ rata fissa (EUR 75 000 għall-perjodu ta’ implimentazzjoni tal-FEG). L-imsieħba kollha involuti fil-miżuri għandhom l-impenn li jikkomunikaw l-appoġġ tal-FEG. 25. Is-servizzi personalizzati ppreżentati mill-awtoritajiet Awstrijaċi huma miżuri attivi tas-suq tax-xogħol fi ħdan l-azzjonijiet eliġibbli definiti permezz tal-Artikolu 3 tar-Regolament (KE) Nru 1927/2006. L-awtoritajiet Awstrijaċi jistmaw li l-ispejjeż totali huma ta’ EUR 6 064 615, li EUR 5 864 615 minnhom huma n-nefqa għas-servizzi personalizzati, u n-nefqa għall-implimentazzjoni tal-FEG hija ta' EUR 200 000 (3,3 % tal-ammont totali). Il-kontribuzzjoni totali mitluba mill-FEG hija ta' EUR 3 941 999 (65 % tal-ispejjeż totali). Azzjonijiet || Għadd stmat ta' ħaddiema fil-mira || Spiża stmata għal kull ħaddiem fil-mira (EUR) || Spejjeż totali (FEG u l-kofinanzjament nazzjonali) (EUR) Servizzi personalizzati (l-ewwel paragrafu tal-Artikolu 3 tar-Regolament (KE) Nru 1927/2006) Informazzjoni rigward il-fondazzjoni tax-xogħol u l-ammissjoni || 210 || 100 || 21 000 Orjentazzjoni okkupazzjonali (Berufsorientierung) || 270 || 1 090 || 294 300 Taħriġ individwali (Individuelle Qualifizierung) || 225 || 4 560 || 1 026 000 Konsultazzjoni u appoġġ matul it-taħriġ (Bildungsbegleitung) || 225 || 767 || 172 575 Internships korporattivi matul it-taħriġ (Praktika während der Qualifizierung) || 85 || 200 || 17 000 Assistenza għat-tiftix attiv għal impjieg (Aktive Arbeitssuche) || 40 || 300 || 12 000 Taħriġ prattiku ma' impjegatur ġdid, flimkien ma' taħriġ fil-klassi || 60 || 650 || 39 000 Appoġġ intensiv għall-ħaddiema li għandhom iktar minn 50 || 6 || 200 || 1 200 Konċessjoni għat-taħriġ (ausbildungsbedingte Zuschussleistung/Stipendien) || 210 || 3 600 || 756 000 Konċessjoni għas-sussistenza waqt it-taħriġ u t-tiftix attiv għal impjieg (Schulungsarbeitslosengeld) || 210 || 13 000 || 2 730 000 Konċessjoni għas-sussistenza waqt it-taħriġ u t-tiftix attiv għal impjieg u bonus tal-kwalifikazzjoni (Beihilfe zur Deckung des Lebensunterhaltes (DLU) und Qualifizierungsbonus) || 60 || 13 000 || 780 000 Attenzjoni wara l-bidu ta’ impjieg ġdid (Nachbetreuung) || 37 || 420 || 15 540 Subtotal tas-servizzi personalizzati || || 5 864 615 Nefqa għall-implimentazzjoni tal-FEG (it-tielet paragrafu tal-Artikolu 3 tar-Regolament (KE) Nru 1927/2006) Attivitajiet preparatorji || || 25 000 Ġestjoni tal-fondazzjoni tax-xogħol || || 75 000 Informazzjoni u pubbliċità || || 35 000 Attivitajiet ta’ kontroll || || 65 000 Subtotal tan-nefqa għall-implimentazzjoni tal-FEG || || 200 000 Total tal-ispejjeż stmati || || 6 064 615 Kontribuzzjoni tal-FEG (65 % tal-ispejjeż totali) || || 3 941 999 26. Skont l-Awstrija, il-miżuri deskritti hawn fuq huma fl-istess linja mal-azzjonijiet iffinanzjati mill-Fondi Strutturali. Il-Programm Operattiv FSE tal-Awstrija attwali skont l-Objettiv nru 2 jiffoka l-iktar fuq dawk li ilhom ħafna qiegħda (u ftit inqas fuq ħaddiema anzjani u nisa li jixtiequ jerġgħu jibdew jaħdmu wara waqfa twila fil-karriera tax-xogħol tagħhom), filwaqt li l-FEG għandu fil-mira li jgħin lill-ħaddiema immedjatament wara li jingħataw is-sensja. Peress li l-Awstrija daħħlet fis-seħħ ċertifikazzjoni tal-proċeduri tal-ispejjeż biex teskludi kwalunkwe riskju ta’ finanzjament doppju, ma hemmx overlap bejn iż-żewġ fondi. Data/i meta nbdew jew meta huwa maħsub li jinbdew is-servizzi personalizzati għall-ħaddiema affettwati 27. L-Awstrija bdiet toffri s-servizzi personalizzati għall-ħaddiema affettwati inklużi fil-pakkett koordinat propost lill-FEG għall-kofinanzjament fil-15 ta' Novembru 2011. Din id-data, għalhekk, tirrappreżenta l-bidu tal-perjodu ta' eliġibbiltà għal kwalunkwe assistenza li tista' tingħata mill-FEG. Proċeduri għall-konsultazzjoni mal-imsieħba soċjali 28. Fil-11 ta’ Awwissu 2011, ir-rappreżentanti tal-persunal tal-Austria Tabak GmbH, Wirtschaftskammer Österreich (in-naħa tal-impjegatur), Arbeiterkammer Niederösterreich (in-naħa tal-ħaddiema) u t-trejdunjins Produktionsgewerkschaft PRO-GE u GPA-djp qablu dwar pjan soċjali għall-ħaddiema li ngħataw is-sensja li jinkludi pjanijiet biex tiġi stabbilità fondazzjoni tax-xogħol biex tipprovdi appoġġ immirat lejn il-ħaddiema biex isibu impjiegi ġodda. Dan il-ftehim tal-imsieħba soċjali kien prerekwiżit għar-rikonoxximent tal-fondazzjoni tax-xogħol tal-Austria Tabak mis-servizzi tax-xogħol Awstrijaċi (AMS). 29. Fl-Awstrija, il-kooperazzjoni tas-sħubija soċjali hija arranġament volontarju li fil-parti l-kbira tiegħu huwa ta’ natura informali u mhuwiex irregolat bil-liġi[22]. Huwa biss meta l-impriżi jiddeċiedu li jipparteċipaw f’miżuri tal-politika speċifiċi għas-suq tax-xogħol li jiġu soġġetti għar-regoli applikabbli tas-servizz pubbliku tal-impjiegi (AMS). 30. L-awtoritajiet Awstrijaċi kkonfermaw li kien hemm konformità mar-rekwiżiti stabbiliti fil-leġiżlazzjoni nazzjonali u dik tal-UE dwar is-sensji kollettivi. Informazzjoni dwar azzjonijiet li huma mandatorji skont il-liġi nazzjonali jew skont il-ftehimiet kollettivi 31. Fir-rigward tal-kriterji li jinsabu fl-Artikolu 6 tar-Regolament (KE) Nru 1927/2006, l-awtoritajiet Awstrijaċi fl-applikazzjoni tagħhom: · ikkonfermaw li l-kontribuzzjoni finanzjarja mill-FEG ma tiħux post il-miżuri li huma r-responsabbiltà tal-kumpaniji skont il-liġi nazzjonali jew il-ftehimiet kollettivi; · urew li l-azzjonijiet jipprovdu appoġġ lill-ħaddiema individwali u ma għandhomx jintużaw għar-ristrutturar ta' kumpaniji jew setturi; · ikkonfermaw li l-azzjonijiet eliġibbli msemmija hawn fuq ma jirċevux assistenza minn strumenti finanzjarji oħrajn tal-UE. Sistemi ta' ġestjoni u ta' kontroll 32. L-Awstrija nnotifikat lill-Kummissjoni li Japan Tobacco International (JTI) u s-servizz pubbliku tal-impjiegi ta’ Niederösterreich (AMS) se jipprovdu l-kofinanzjament nazzjonali ta' 35 % u se jagħmlu prefinanzjament tal-azzjonijiet. JTI se tipprovdi 28 % tal-kofinanzjament nazzjonali filwaqt li l-AMS se jipprovdi 72 % (ċifri approssimizzati). 33. L-Awstrija kkonfermat li l-kontribuzzjoni finanzjarja se tiġi amministrata mill-istess korp li jamministra l-FSE: l-unità VI/INT/9 fi ħdan il-Ministeru Federali tax-Xogħol, l-Affarijiet Soċjali u l-Ħarsien tal-Konsumatur (BMASK Bundesministerium für Arbeit, Soziales und Konsumentenschutz) li se sservi ta’ awtorità ta’ amministrazzjoni u bħala servizz ta’ pagament. L-awtorità tal-kontroll finanzjarju għall-FEG hija differenti minn dik tal-FSE: l-unità VI/S/5a fi ħdan il-BMASK se tassumi din il-funzjoni għall-FEG. 34. Il-pakkett koordinat tal-miżuri personalizzati huwa implimentat mill-Unternehmensstiftung Austria Tabak ġestit mill-waff Arbeitsintegrations GmbH, Vjenna f’kooperazzjoni mal-FAB, Vjenna u huwa mmonitorjat mis-servizz pubbliku tal-impjiegi (AMS). Barra minn hekk, il-BMASK huwa appoġġat minn fornitur tal-assistenza teknika li se jieħu ħsieb ukoll il-kontroll fl-ewwel livell. L-arranġamenti u l-obbligi ewlenin kollha huma mniżżla fil-ftehimiet miktubin. Finanzjament 35. Abbażi tal-applikazzjoni mill-Awstrija, il-kontribuzzjoni proposta mill-FEG għall-pakkett koordinat ta' servizzi personalizzati (inkluż in-nefqa biex jiġi implimentat il-FEG) hija ta' EUR 3 941 999, li tirrappreżenta 65 % tal-ispiża totali. L-allokazzjoni proposta mill-Kummissjoni minn dan il-Fond hija bbażata fuq l-informazzjoni li ngħatat mill-Awstrija. 36. Filwaqt li tqis l-ammont massimu possibbli ta' kontribuzzjoni finanzjarja mill-FEG skont l-Artikolu 10(1) tar-Regolament (KE) Nru 1927/2006, kif ukoll il-kamp ta' applikazzjoni għall-allokazzjoni mill-ġdid tal-approprjazzjonijiet, il-Kummissjoni tipproponi li l-FEG jiġi mobilizzat għall-ammont totali msemmi hawn fuq, li għandu jiġi allokat taħt l-intestatura 1a tal-qafas finanzjarju. 37. L-ammont propost tal-kontribuzzjoni finanzjarja jippermetti li aktar minn 25 % tal-ammont massimu annwali allokat għall-FEG jibqa' disponibbli biex jiġi allokat matul l-aħħar erba' xhur tas-sena, kif jirrikjedi l-Artikolu 12(6) tar-Regolament (KE) Nru 1927/2006. 38. Permezz tal-preżentazzjoni ta' din il-proposta għall-mobilizzazzjoni tal-FEG, il-Kummissjoni se tibda l-proċedura ssimplifikata tat-trijalogu, kif jirrikjedi l-Punt 28 tal-Ftehim Interistituzzjonali tas-17 ta' Mejju 2006, bil-ħsieb li tiżgura l-qbil taż-żewġ fergħat tal-awtorità baġitarja dwar il-ħtieġa li jintuża l-FEG u l-ammont meħtieġ. Il-Kummissjoni tistieden lill-ewwel waħda miż-żewġ fergħat tal-awtorità baġitarja li tilħaq qbil dwar l-abbozz tal-proposta għall-mobilizzazzjoni biex, fil-livell politiku xieraq, tinforma lill-fergħa l-oħra u lill-Kummissjoni bl-intenzjonijiet tagħha. F'każ ta' nuqqas ta' qbil minn xi waħda miż-żewġ fergħat tal-awtorità baġitarja, se tissejjaħ laqgħa formali tat-trijalogu. 39. B'mod separat, il-Kummissjoni tippreżenta talba ta' trasferiment sabiex fil-baġit għall-2013 iddaħħal approprjazzjonijiet speċifiċi ta’ impenn, kif mitlub fil-Punt 28 tal-Ftehim Interistituzzjonali tas-17 ta' Mejju 2006. Sors tal-approprjazzjonijiet tal-pagament 40. Biex ikopru l-ammont ta' EUR 3 941 999 meħtieġ għal din l-applikazzjoni,se jintużaw approprjazzjonijiet mil-linja baġitarja tal-FEG. Proposta għal DEĊIŻJONI TAL-PARLAMENT EWROPEW U TAL-KUNSILL dwar il-mobilizzazzjoni tal-Fond Ewropew ta' Aġġustament għall-Globalizzazzjoni f’konformità mal-punt 28 tal-Ftehim Interistituzzjonali tas-17 ta' Mejju 2006 bejn il-Parlament Ewropew, il-Kunsill u l-Kummissjoni dwar id-dixxiplina baġitarja u l-ġestjoni finanzjarja soda (l-applikazzjoni FEG/2011/010 AT/Austria Tabak mill-Awstrija) IL-PARLAMENT EWROPEW U L-KUNSILL TAL-UNJONI EWROPEA, Wara li kkunsidraw it-Trattat dwar il-Funzjonament tal-Unjoni Ewropea, Wara li kkunsidraw il-Ftehim Interistituzzjonali tas-17 ta' Mejju 2006 bejn il-Parlament Ewropew, il-Kunsill u l-Kummissjoni dwar id-dixxiplina baġitarja u l-ġestjoni finanzjarja soda[23], u b'mod partikolari l-punt 28 tiegħu, Wara li kkunsidraw ir-Regolament (KE) Nru 1927/2006 tal-Parlament Ewropew u tal-Kunsill tal-20 ta' Diċembru 2006 li jistabbilixxi l-Fond Ewropew ta' Aġġustament għall-Globalizzazzjoni[24], u b'mod partikolari l-Artikolu 12(3) tiegħu, Wara li kkunsidraw il-proposta tal-Kummissjoni Ewropea[25], Billi: (1) Il-Fond Ewropew ta' Aġġustament għall-Globalizzazzjoni (FEG) twaqqaf biex jipprovdi appoġġ addizzjonali għall-ħaddiema li jingħataw is-sensja minħabba bidliet strutturali kbar fix-xejriet kummerċjali dinjin minħabba l-globalizzazzjoni u biex jgħinhom jintegraw mill-ġdid fis-suq tax-xogħol. (2) Il-kamp ta’ applikazzjoni tal-FEG twessa’ għall-applikazzjonijiet sottomessi mill-1 ta’ Mejju 2009 sat-30 ta’ Diċembru 2011 biex jinkludi appoġġ għall-ħaddiema li jingħataw is-sensja b’riżultat dirett tal-kriżi finanzjarja u ekonomika globali. (3) Il-Ftehim Interistituzzjonali tas-17 ta’ Mejju 2006 jippermetti l-mobilizzazzjoni tal-FEG sal-limitu massimu annwali ta' EUR 500 miljun. (4) L-Awstrija ssottomettiet applikazzjoni għall-mobilizzazzjoni tal-FEG, fir-rigward ta’ sensji fl-impriża Austria Tabak GmbH u f’14-il fornitur u produttur downstream, fl-20 ta' Diċembru 2011 u ssupplimentatha b'informazzjoni addizzjonali sad-9 ta' Ottubru 2012. Din l-applikazzjoni hija konformi mar-rekwiżiti għad-determinazzjoni tal-kontribuzzjonijiet finanzjarji kif stabbilit fl-Artikolu 10 tar-Regolament (KE) Nru 1927/2006. Il-Kummissjoni, għalhekk, ipproponiet li timmobilizza ammont ta' EUR 3 941 999. (5) Il-FEG għandu, għalhekk, jiġi mobilizzat sabiex jipprovdi kontribuzzjoni finanzjarja għall-applikazzjoni sottomessa mill-Awstrija. ADOTTAW DIN ID-DEĊIŻJONI: Artikolu 1 Għall-baġit ġenerali tal-Unjoni Ewropea għas-sena finanzjarja 2013, il-Fond Ewropew ta' Aġġustament għall-Globalizzazzjoni (FEG) għandu jiġi mobilizzat biex jipprovdi s-somma ta' EUR 3 941 999 f'approprjazzjonijiet ta’ impenn u ta’ pagament. Artikolu 2 Din id-Deċiżjoni se tiġi ppubblikata f’Il-Ġurnal Uffiċjali tal-Unjoni Ewropea. Magħmul fi Brussell, Għall-Parlament Ewropew, Għall-Kunsill, Il-President Il-President [1] ĠU C 139, 14.6.2006, p. 1. [2] ĠU L 406, 30.12.2006, p. 1. [3] F'konformità mat-tielet paragrafu tal-Artikolu 3 tar-Regolament (KE) Nru 1927/2006. [4] JTI, li hija bbażata f’Ġinevra, hija proprjetà ta’ Japan Tobacco Inc., il-Ġappun, u hija waħda mill-ikbar korporazzjonijiet tat-tabakk fid-dinja (fl-2007: 10,8 % tas-suq dinji), wara China National Tobacco Corporation li hija proprjetà tal-Istat (fl-2007: 32 %), Philip Morris International (fl-2007: 18,7 %), u British American Tobacco (fl-2007: 17,1 %). JTI fil-preżent topera f’120 pajjiż li u tħaddem 25 000 persuna. [5] Id-Diviżjoni 12 tar-Reviżjoni NACE 2 tinkludi kemm il-prodotti tat-tabakk li jdaħħnu kif ukoll dawk li ma jdaħħnux. Dawk li jitpejpu jinkludu s-sigaretti manifatturati kif ukoll is-sigarri, il-pipi u s-sigaretti tal-brim. It-tabakk li ma jdaħħanx jinkludi l-prodotti bħat-tabakk tal-imnieħer (snuff) jew il-magħda (chewing tobacco). [6] http://www.who.int/tobacco/en/atlas5.pdf [7] http://www.tobaccoatlas.org: edizzjoni aġġornata tal-2012 (ir-raba’). [8] Iċ-Ċina li għandha 320-350 miljun persuna li jpejpu tirrapreżenta suq enormi, skont il-WHO, Philip Morris u sorsi oħrajn. Fl-2009, iktar minn 38 % tas-sigaretti tad-dinja ġew kkunsmati fiċ-Ċina, u fit-tieni post fid-dinja tinsab il-Federazzjoni Russa. Jintqal li r-rata per capita tal-persuni li jpejpu hija l-ogħla fir-Russja (madwar 39 % tal-popolazzjoni Russa li tammonta għal 143 miljun), meta mqabbla mat-28 % tal-popolazzjoni ta’ 1,3 biljun taċ-Ċina u s-27 % tal-popolazzjoni ta’ 314-il miljun tal-USA. [9] http://www.jt.com/about/division/tobacco_global/index.html [10] Id-ditti tas-sigaretti Awstrijaċi huma pereżempju Meine Sorte jew Memphis. Ditti globali ewlenin huma pereżempju Camel u Benson & Hedges. [11] Sal-1995, Austria Tabak kienet proprjetà tal-Istat b’monopolju fl-Awstrija għall-produzzjoni, it-tlestija u t-tqassim tas-sigaretti u prodotti oħrajn tat-tabakk, bħall-filtri. Fl-2001, din inxtrat minn British Gallaher Group, u fl-2007 JTI xtrat il-Gallaher, inkluż l-Austria Tabak. [12] Dan id-distrett huwa parti mir-reġjun ta’ NUTS III 'Wiener Umland – Südteil'; fin-Nofsinhar imiss mal-unika reġjun ‘li ħiereġ il-barra’ tal-Awstrija, il-provinċja tan-NUTS II ta’ Burgenland (ara l-mappa). [13] http://www.oegb.at/servlet/ContentServer?pagename=S06/Page/Index&n=S06_4 [14] Statistik Austria: Statistisches Jahrbuch 2012 [15] EGF/2010/007 AT/Steiermark-Niederösterreich, ĠU L 263, 7.10.2011. [16] EGF/2011/001 AT/Niederösterreich-Oberösterreich, ĠU L 317, 30.11.2011. [17] Il-fondazzjonijiet tax-xogħol Awstrijaċi huma strument attiv tal-politika tas-suq tax-xogħol fl-Awstrija biex titjib il-pożizzjoni fis-suq tax-xogħol għal dawk li qed ifittxu impjieg. Huma bbażati fuq Arbeitslosenversicherungsgesetz (§ 18) u fuq id-direttivi ta’ implimentazzjoni maħruġin mis-servizz tas-suq tax-xogħol (AMS). Id-Direttiva l-aktar riċenti tal-AMS: http://www.ams.at/_docs/001_ast_RILI.pdf [18] www.abc.berufsbildendeschulen.at / http://www.kursfoerderung.at/index.php?id=3 http://erwachsenenbildung.at/themen/lebenslanges_lernen [19] Ibbażat fuq § 18 tal-Arbeitslosenversicherungsgesetz (ALVG). [20] Ibbażat fuq § 18 tal-Arbeitslosenversicherungsgesetz (ALVG). [21] Beihilfe zur Deckung des Lebensunterhaltes (DLU), ibbażat fuq § 35 tal-Arbeitslosenversicherungsgesetz (ALVG) u fuq id-Direttiva Federali AMF/3-2012 http://www.ams.at/_docs/001_bemo_RILI.pdf [22] Is-sit tal-internet ta’ ÖGB [23] ĠU C 139, 14.6.2006, p. 1. [24] ĠU L 406, 30.12.2006, p. 1. [25] ĠU C [...], [...], p. [...].